Kyk: 3D-drukker bied oplossing vir behuisingskrisisDie toetshuis wat tans by die WNNR in Pretoria staan. Die demonstrasiehuis moet nog gebou word (Foto: Anja van der Merwe, Maroela Media) Met die tegnologie van ŉ 3D-drukker kan ’n huis binne ŉ kwessie van ure gedruk word om Suid-Afrika se behuisingstekort te takel. Dit kan boonop teen 30% van die koste wat die normale konstruksie van só ’n huis sou beloop, gedoen word. Attie Retief, stigter en direkteur van Black Lion 3D Printed Construction, het met dié blink idee vorendag gekom. Dit is ŉ eerste vir Suid-Afrika. Vir hom is dit ŉ passieprojek waar hy ŉ verskil in ander mense se lewens maak. “Almal het die reg om ŉ dak oor hul koppe te hê. Jou huis is ’n veilige skuiling, daar waar jy moet tuis voel,” vertel Retief aan Maroela Media. Retief beoog om ’n 3D-gedrukte huis van sowat 68 vierkante meter te oormerk vir demonstrasie, om te kyk wat die publiek se reaksie is. Indien die terugvoer positief is, sal hy voortgaan om nog meer huise te druk. Die konstruksiemetode is reeds deur die Agrément South Africa gesertifiseer en hy kan dus wettig sy planne by die stadsraad indien om met die konstruksie van die huis voort te gaan. Tydens die sertifiseringsproses moet die huis getoets word om onder andere te kyk of dit aan alle nodige vereistes voldoen om ŉ huis leefbaar te maak. Retief wil met die 3D-druktegnologie die hele Suid-Afrika teiken en die behuisingsprobleem in die land proaktief hanteer. “Ek het volhoubare oplossings gesoek wat realisties is om binne ŉ kort periode die tekort aan behuising in die land te takel sonder om kwaliteit op te offer. Die bevolking groei by die dag, maar dit is nie te sê daar is huise vir almal nie.” Ná baie navorsing, het Retief toe op 3D-druktegnologie besluit. “Daar is reeds ŉ handjievol Eerstewêreldlande wat van 3D-druktegnologie gebruik maak om huise te druk en waar dit ŉ groot sukses is. Ek het toe gedink waarom kan Suid-Afrika dit nie ook doen nie?” Tyd- en kostebesparing Attie Retief staan by die toetshuis wat deur die Agrément South Africa gesertifiseer is (Foto: Anja van der Merwe, Maroela Media) Volgens Retief sal die hele konstruksieproses van ŉ 3D-laekoste huis omtrent 14 dae neem, terwyl die normale konstruksieproses van só ŉ huis tot drie maande kan duur. Die konstruksieproses van ŉ 3D-huis behels die gooi van die huis se fondament, waarna die huis 3D gedruk word. Daarna word die dak opgesit en die huis afgerond. “Die druk van die huis is heel eenvoudig. Jy benodig jou mengsel (wat uit sand en sement bestaan) en die drukker. Jy gee die plan van die huis elektronies aan die drukker deur, wat die huis daarvolgens druk. Die huis word dan dakhoogte gedruk.” Buiten die tyd wat bespaar word, is daar ook laer boukoste aan die 3D-huis verbonde. “Jy kyk na ŉ besparing van sowat 30%,” sê Retief. Volgens Retief word daar in die 3D-proses van minder boumateriaal gebruik gemaak, wat ŉ verdere kostebesparing op die koste van vervoer en materiaal inhou. “Daar ook nie regtig bourommelafval soos by normale konstruksie nie en op so ŉ manier is die 3D-bouproses ook meer ekovriendelik,” sê Retief. Retief sê hy ondersoek ook die moontlikhede om sonpanele in die huise te installeer en selfs reënwatertenks met die 3D-drukker te druk. Boonop wil Retief met die projek werk skep deur handearbeid in te kry om te help met die oprig van die huis. Heila Lochner, die argitek wat by die projek betrokke is, beskou die projek as pionierswerk omdat daar nog nooit vantevore so iets in Suid-Afrika gedoen is nie. “Die is ŉ nuwe veld wat in die konstruksiebedryf oopgaan,” sê Lochner. Volgens Lochner gee die ontwerp van die 3D-huise ook vir ontwerpers meer vryheid om buite die boks te dink omdat dit soveel makliker is om ontwerpe te druk as te bou. “Jy as ontwerper kan rondspeel met geometriese ontwerpe.”